钦定古今图书集成/明伦汇编/闺媛典/第071卷 > 蔡氏女
## 钦定古今图书集成/明伦汇编/闺媛典/第071卷 > 蔡氏女

按《天长县志》：蔡氏女，幼许字谭濬长。长疾笃，势不起，
迎女归，曰：“吾鬼箓中人也，不忍复玷若身。若以兄事
我，为吾易箦，吾目瞑矣。”女唯唯，弛妆侍汤药，夙夜殚
心。三越月衣不解带。偶归宁，辄告还，语其兄嫂曰：“谨
事二人，此行犹得相见，幸也。”还事长，加瘁。又三月，长
亡，女哭之哀，曰：“少俟妾。”家人知其意，环伺之，女佯辍
哭，伺少懈，即自经死。死之日，遣婢归，持一戒，指一故
履还焉。